b'\n_START_ARTICLE_\nRodrigo Borja Cevallos\n_START_SECTION_\nBiografija\n_START_PARAGRAPH_\nBaig\xc4\x97 Kito Amerikos koled\xc5\xbe\xc4\x85, Ekvadoro universitet\xc4\x85, 1958 m. licenciatas, 1960 m. teis\xc4\x97s daktaras. Studij\xc5\xb3 metais vadovavo Moksleivi\xc5\xb3 teisi\xc5\xb3 asociacijai, dirbo HCJB radijuje, dienra\xc5\xa1tyje \xe2\x80\x9eEl comercio\xe2\x80\x9c, v\xc4\x97liau vert\xc4\x97si advokato praktika, d\xc4\x97st\xc4\x97 kaip valstybin\xc4\x97s teis\xc4\x97s profesorius, para\xc5\xa1\xc4\x97 konstitucin\xc4\x97s teis\xc4\x97tyros straipsni\xc5\xb3 ir monografij\xc5\xb3._NEWLINE_1962 m. nuo Liberal\xc5\xb3 partijos buvo i\xc5\xa1rinktas parlamento \xe2\x80\x93 Nacionalinio kongreso nariu. Po 1963 m. karinio perversmo atsid\xc4\x97jo profesijai \xe2\x80\x93 1963 \xe2\x80\x93 1983 m. Ekvadoro centrinio universiteto profesorius. 1966 m. gr\xc4\xaf\xc5\xbeus civilinei vald\xc5\xbeiai i\xc5\xa1rinktas (steigiamosios) Konstitucin\xc4\x97s Asambl\xc4\x97jos nariu, kartu su kitais teisininkais reng\xc4\x97 nauj\xc4\x85 \xc5\xa1alies Konstitucij\xc4\x85._NEWLINE_1967\xe2\x80\x931970 m. Ekvadoro demokratin\xc4\x97s kair\xc4\x97s partijos (PID) iniciatorius ir ideologas, Ekvadoro Nacionalinio kongreso narys. 1983 m. Konstitucijos reformos dalyvis._NEWLINE_1978, 1984, 1998 ir 2002 m. kandidatavo prezidento rinkimuose, 1988\xe2\x80\x931992 m. Ekvadoro prezidentas. Jo valdymo prad\xc5\xbeioje infliacija siek\xc4\x97 75,6\xc2\xa0%, pabaigoje ekonomikos augimas, atgaivinus verslus ir \xc5\xbeem\xc4\x97s \xc5\xabk\xc4\xaf siek\xc4\x97 4,4\xc2\xa0%. \xc4\xaesteig\xc4\x97 valstybin\xc4\x99 naftos \xc4\xafmon\xc4\x99 \xe2\x80\x9ePetroecuador\xe2\x80\x9c, \xc4\xafvykd\xc4\x97 darbo rinkos reform\xc4\x85, padidin\xc4\x99s profs\xc4\x85jung\xc5\xb3 teises, 1992 m. inicijavo And\xc5\xb3 pakto pasira\xc5\xa1ym\xc4\x85._NEWLINE_Nuo 1994 m. \xc5\xa0iaur\xc4\x97s Karolinos universiteto profesorius. Sorbonos, Buenos Airi\xc5\xb3, Bolivijos, E\xc5\xa1vilio (JAV), Kordobos universitet\xc5\xb3 garb\xc4\x97s daktaras. Keliolikos knyg\xc5\xb3, tarp j\xc5\xb3 \xe2\x80\x9ePolitikos enciklopedija\xe2\x80\x9c ir \xe2\x80\x9ePolitin\xc4\x97 ir konstitucin\xc4\x97 teis\xc4\x97\xe2\x80\x9c autorius._NEWLINE_1986\xe2\x80\x931989 m. Socialist\xc5\xb3 Internacionalo vicepirmininkas, nuo 1989 m. Socialist\xc5\xb3 Internacionalo garb\xc4\x97s pirmininkas.'